Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 9/12/2202	Galanta, 28.2.2012
EEČ : 2-17-40-2012

U Z N E S E N I E

Trestná vec:	obvinená XXXXX  
Prečin:	krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Galanta
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX 330
Skutková veta:
dňa 08. 10. 2011 v čase okolo 13.30 h v katastri obce XXXXX na poľnohospodárskej parcele č. 4147, ktorá parcela patrí do poľnohospodárskeho pôdneho fondu a je v užívaní spoločnosti XXXXX XXXXX, XXXXX z poľa nazbierala a následne zobrala cibuľu o hmotnosti 20 kg, čím pre poškodenú spoločnosť XXXXX. spôsobila škodu odcudzením úrody podľa odborného ohodnotenia veci vo výške    4,80 Eur. 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Obvodného oddelenia PZ XXXXX zo dňa 03.01.2012 sp.zn. ORP-1518/TS-GA-2011 bolo začaté trestné stíhanie a súčasne  vznesené obvinenie XXXXX, nar. XXXXX pre prečin krádeže podľa § 212 odsek 2 písm. d) Trestného zákona na tom skutkovom základe, ako je to uvedené  vo výrokovej časti tohto uznesenia.
   
	Po preskúmaní spisového materiálu som dospela k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania podľa § 216 Trestného poriadku, podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, ak obvinený s týmto postupom súhlasí, vyhlásil, že spáchal skutok a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak  bola činom spôsobená alebo s poškodeným o jej náhrade uzavrel dohodu alebo urobil iné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno  takéto rozhodnutie považovať za dostačujúce.

	V predmetnej veci sa obvinená k spáchaniu skutku v plnom rozsahu priznala a výslovne súhlasila s tým, aby prokurátor trestné stíhanie proti nej podmienečne zastavil. Spáchanie skutku je okrem priznania obvinenej preukázané tiež výpoveďou splnomocneného zástupcu poškodeného XXXXX výpoveďou svedka XXXXX a listinnými dôkazmi, najmä: odborným vyjadrením, zápisnicou o ohliadke miesta činu, fotodokumentáciou, kópiou mapy, nájomnou zmluvou, výpisom z katastra nehnuteľností, výpisom z obchodného registra a správami na obvinenú.

	Obvinená je stíhaná za prečin krádeže podľa § 212 odsek 2 písm. d)   Trestného zákona, ktorého horná hranica trestnej sadzby predstavuje dva roky. 

Obvinená doposiaľ nebola súdom trestaná, taktiež nebola prejednávaná pre priestupok a z miesta bydliska je kladne hodnotená.

Splnomocnená zástupkyňa poškodeného XXXXX náhradu škody od obvinenej nežiadala, pretože odcudzená cibuľa bola poškodenej spoločnosti XXXXX vrátená, a teda škoda poškodenej spoločnosti nevznikla.  
	
	Súčasne som podľa § 216 odsek 2 Trestného poriadku stanovila obvinenej skúšobnú dobu v trvaní dvanástich mesiacov, počas plynutia ktorej jej neukladám žiadne osobitné obmedzenia. Skúšobná doba začne plynúť od právoplatnosti tohto uznesenia.

	Pokiaľ obvinená v priebehu skúšobnej doby povedie riadny život a splní tým podmienky uvedené v § 217 odsek 1 Trestného poriadku, prokurátor rozhodne, že sa osvedčila. Inak  rozhodne, a to aj počas skúšobnej doby, že sa v trestnom stíhaní pokračuje.
	
	Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Karin Kolenčíková
prokurátorka